Ehdotus: EUROOPAN PARLAMENTIN JA NEUVOSTON ASETUS nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta annetun neuvoston asetuksen (EY) N:o 820/97 muuttamisesta

(komission esittämä)

PERUSTELUT

Neuvoston asetuksen (EY) N:o 820/97 19 artiklassa säädetään, että komissio antaa naudanlihan merkintäjärjestelmän täytäntöönpanosta yhteisössä neuvostolle kertomuksen ehdotuksineen ennen 1 tammikuuta 2000, jolloin pakollista merkintäjärjestelmää koskevista yleisistä säännöistä on päätettävä.

Saateasiakirjana toimitetussa kertomuksessa todetaan, että on tehtävä kaksi ehdotusta. Ehdotukset esitetään tässä.

Yksi ehdotusten tärkeä piirre on se, että niiden oikeusperusta poikkeaa asetuksen (EY) N:o 820/97 oikeusperustasta. Komissio vei neuvoston Euroopan yhteisöjen tuomioistuimeen, koska asetus (EY) N:o 820/97 annettiin siten, että sen oikeusperustana oli perustamissopimuksen entinen 43 artikla. Asiassa C-269/97 ei ole vielä annettu tuomiota. Näissä ehdotuksissa oikeusperustaksi on komission tätä asiaa koskevan politiikan mukaisesti otettu uuden perustamissopimuksen 152 artikla, koska Amsterdamin sopimuksen voimaan tulon jälkeen sen 4 kohdan b alakohta koskee nimenomaisesti "poiketen siitä mitä 37 artiklassa määrätään, eläinlääkintä- ja kasvinsuojelualalla toimenpiteitä, joiden välittömänä tarkoituksena on kansanterveyden suojeleminen". Näin ollen on selvää, että perustamissopimuksen laatijat halusivat muutoksia yhteisöjen tuomioistuimen aiempaan oikeuskäytäntöön, kuten komissio on tuomioistuimessa käsiteltävänä olevassa asiassa C-269/97 esittänyt. Ehdotusten välittömänä tarkoituksena on kansanterveyden suojeleminen. Tämän vuoksi perustamissopimuksen 152 artikla on asianmukainen oikeusperusta.

Ensimmäisessä ehdotuksessa vahvistetaan yleiset säännöt pakolliselle naudanlihan merkintäjärjestelmälle, joka otetaan käyttöön kahdessa vaiheessa. Kaikissa jäsenvaltioissa on otettava käyttöön pakollinen naudanlihan merkintäjärjestelmä. Naudanliha-alan toimijoiden ja järjestöjen on annettava merkinnöissä tietoja eräistä lihan ominaisuuksista sekä sen eläimen tai niiden eläinten teurastuksesta, joista kyseinen naudanliha on peräisin. Pakollista naudanlihan merkintäjärjestelmää tehostetaan 1 päivästä tammikuuta 2003. Naudanlihaa kaupan pitävien toimijoiden ja järjestöjen on lisäksi sisällytettävä merkintöihin tietoja alkuperästä, erityisesti eläimen tai eläinten, josta tai joista naudanliha on peräisin, syntymä-, kasvatus- ja teurastuspaikasta.

Toisessa ehdotuksessa nykyisten merkintää koskevien säännösten soveltamista jatketaan, jotta edellä mainittu asetus voidaan antaa yhteispäätösmenettelyä noudattaen. Komissio katsoo, että edellä mainittu asetus olisi annettava 14 kuukauden kuluessa. Tämän vuoksi tähän ehdotukseen sisältyvää väliaikaista soveltamista ei pitäisi jatkaa 1. tammikuuta 2001 jälkeen. Jos soveltamista ei jatkettaisi väliaikaisesti, alkuperään perustuva pakollinen merkintäjärjestelmä, josta säädetään tätä nykyä asetuksessa (EY) N:o 820/97, tulisi voimaan 1. tammikuuta 2000 vailla sitä koskevia yleisiä sääntöjä. Tämä loisi erittäin epävakaan ja epätyydyttävän tilanteen sekä yhteisön että kolmansien maiden kuluttajille ja naudanliha-alan toimijoille. Tällainen epätyydyttävä tilanne voidaan välttää vain, jos jatketaan nykyisiä järjestelyjä, joista säädetään neuvoston asetuksessa (EY) N:o 820/97.

Jos neuvosto ja parlamentti eivät kuitenkaan tee päätöstä ennen 31 päivää joulukuuta 1999, komission on varattava itselleen mahdollisuus esittää neuvostolle asetuksen (EY) N:o 820/97 nykyiseen 19 artiklaan perustuva kiireellinen ehdotus (eli neuvoston määräenemmistöllä komission ehdotuksesta tekemä päätös) annettavaksi ennen vuoden 1999 loppua. Tällainen ehdotus tehtäisiin, jotta vältettäisiin oikeudellisesti sääntelemätön tila, kun vapaaehtoinen järjestelmä päättyy ilman eri toimenpiteitä.

Ehdotus:

EUROOPAN PARLAMENTIN JA NEUVOSTON ASETUS

nautaeläinten tunnistus- ja rekisteröintijärjestelmän sekä naudanlihan

ja naudanlihatuotteiden merkitsemisen käyttöönottamisesta annetun

neuvoston asetuksen (EY) N:o 820/97 muuttamisesta

99/0205 (COD)

EUROOPAN PARLAMENTTI JA EUROOPAN UNIONIN NEUVOSTO, jotka

ottaa huomioon Euroopan yhteisön perustamissopimuksen ja erityisesti sen 152 artiklan,

ottavat huomioon komission ehdotuksen ,

ottavat huomioon talous- ja sosiaalikomitean lausunnon ,

ottavat huomioon alueiden komitean lausunnon ,

noudattavat perustamissopimuksen 251 artiklassa määrättyä menettelyä,

sekä katsovat seuraavaa:

(1) Nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta annetun neuvoston asetuksen (EY) N:o 820/97 19 artiklassa säädetään, että kaikissa jäsenvaltioissa otetaan käyttöön 1 päivästä tammikuuta 2001 alkaen pakollinen naudanlihan merkintäjärjestelmä. Samassa artiklassa säädetään myös, että pakollista järjestelmää koskevat yleiset säännöt on vahvistettava ennen kyseistä päivämäärää komission ehdotuksesta.

(2) Komissio on toimittanut neuvostolle asetuksen (EY) N:o 820/97 korvaavan asetusehdotuksen, joka sisältää pakollisen naudanlihan merkintäjärjestelmää koskevat yleiset säännöt. Kyseisen asetuksen antamiseksi vaadittavia menettelyjä ei todennäköisesti saada päätökseen ennen 1 päivää tammikuuta 2000.

(3) Jos uutta asetusta ei annettaisi, alkuperään perustuva pakollinen järjestelmä tulisi välittömästi voimaan vailla sitä koskevia yleisiä sääntöjä. Tämä loisi erittäin epävakaan ja epätyydyttävän tilanteen sekä yhteisön että kolmansien maiden naudanliha-alan toimijoille.

(4) Tällainen epätyydyttävä tilanne voidaan välttää, jos jatketaan nykyisiä vapaaehtoisia järjestelyjä, joista säädetään neuvoston asetuksessa (EY) N:o 820/97, ja lykätään mainitun asetuksen 19 artiklassa säädetyn pakollisen merkintäjärjestelmän voimaantuloa yhdellä vuodella.

(5) Naudanlihan merkintäjärjestelmän ensisijainen tavoite on kansanterveyden suojeleminen, koska sillä pyritään säilyttämään ja parantamaan BSE-kriisin vuoksi vakavasti häiriintynyttä kuluttajien luottamusta naudanlihaan. Tämän asetuksen asianmukainen oikeusperusta on näin ollen 152 artikla.

(6) Tämän vuoksi on tarpeen muuttaa neuvoston asetusta (EY) N:o 820/97,

OVAT ANTANEET TÄMÄN ASETUKSEN:

1 artikla

Korvataan neuvoston asetuksen (EY) N:o 820/97 19 artikla seuraavasti:

"19 artikla

1. Otetaan käyttöön kaikissa jäsenvaltioissa 1 päivästä tammikuuta 2001 alkaen pakollinen naudanlihan merkintäjärjestelmä. Kyseinen pakollinen järjestelmä ei kuitenkaan sulje pois jäsenvaltion mahdollisuutta soveltaa järjestelmää vapaaehtoisesti kyseisessä jäsenvaltiossa myytävään naudanlihaan. Tässä asetuksessa säädettyä merkintäjärjestelmää sovelletaan 31 päivään joulukuuta 2000.

Parlamentti ja neuvosto tekevät 3 kohdassa tarkoitetun kertomuksen perusteella perustamissopimuksen 152 artiklassa määrättyä menettelyä noudattaen ennen 1 päivää tammikuuta 2001 päätöksen kyseisestä päivämäärästä alkaen sovellettavan pakollisen naudanlihan merkintäjärjestelmän yleisistä säännöistä yhteisön kansainvälisten sitoumusten mukaisesti.

2. Jolleivat parlamentti ja neuvosto toisin päätä, on 1 päivästä tammikuuta 2001 alkaen pakolliseksi tulevassa merkintäjärjestelmässä yhteisön kansainvälisten velvoitteiden mukaisesti ilmoitettava 16 artiklan 3 kohdassa tarkoitetun merkinnän lisäksi myös jäsenvaltio tai kolmas maa, jossa eläin, josta naudanliha on peräisin, on syntynyt, jäsenvaltiot tai kolmannet maat, jossa eläin, josta naudanliha on peräisin, on kasvatettu, sekä jäsenvaltio tai kolmas maa, jossa eläin, josta naudanliha on peräisin, on teurastettu.

3. Jäsenvaltioiden on toimitettava 1 päivään toukokuuta 1999 mennessä komissiolle kertomukset naudanlihan merkintäjärjestelmän täytäntöönpanosta. Komissio antaa Euroopan parlamentille ja neuvostolle kertomuksen naudanlihan merkintäjärjestelmän täytäntöönpanon etenemisestä eri jäsenvaltioissa.

4. Jäsenvaltiot, joissa on riittävän kehittynyt nautaeläinten tunnistus- ja rekisteröintijärjestelmä, voivat kuitenkin jo ennen 1 päivää tammikuuta 2001 määrätä pakollisen merkintäjärjestelmän alueellaan syntyneiden, kasvatettujen ja teurastettujen eläinten lihalle. Lisäksi ne voivat päättää, että merkinnöissä on oltava yksi tai useampi 16 artiklan 1 ja 2 kohdassa säädetyistä tiedoista.

5. Edellä 4 kohdassa säädetty pakollinen järjestelmä ei saa aiheuttaa häiriöitä jäsenvaltioiden välisessä kaupassa. Niissä jäsenvaltioissa, jotka haluavat soveltaa 4 kohdan säännöksiä, sovellettavat täytäntöönpanojärjestelmät edellyttävät komission etukäteen antamaa hyväksyntää.

6. Parlamentti ja neuvosto tekevät 1 päivään tammikuuta 2001 mennessä perustamissopimuksen 152 artiklassa määrättyä menettelyä noudattaen päätöksen siitä, onko mahdollista ja toivottavaa tehdä pakolliseksi muut merkinnät kuin 2 kohdassa säädetyt tiedot ja laajentaa tämän asetuksen soveltamisalaa muihin kuin 13 artiklan ensimmäisessä luetelmakohdassa esitettyihin tuotteisiin."

2 artikla

Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 2000.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

RAHOITUSSELVITYS

1. BUDJETTIKOHTA:

B1-21 MÄÄRÄRAHAT:

4 916 milj. EUR

2. TOIMENPITEEN NIMI:

Euroopan parlamentin ja neuvoston asetusehdotus nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta annetun asetuksen (EY) N:o 820/97 muuttamisesta.

3. OIKEUSPERUSTA: Perustamissopimuksen 152 artikla

4. TOIMENPITEEN TAVOITE:

Asetuksessa (EY) N:o 820/97 säädetyn pakollisen merkintäjärjestelmän soveltamisen jatkaminen ja vapaaehtoisen merkintäjärjestelmän soveltamisen lykkääminen yhdellä vuodella eli 1.1.2001 asti.

5. VAIKUTUKSET TALOUSARVIOON: 12 KUUKAUDEN JAKSO

(milj. EUR) KULUVA VARAINHOITO-VUOSI (1999)

(miljoonaa EUR) SEURAAVA VARAINHOITO-VUOSI (2000)

(miljoonaa EUR)

5.0 MENOT

- EY:N TALOUSARVIOSTA (TUET/INTERVENTIOT)

- KANSALLISISTA TALOUSARVIOISTA

- MUISTA LÄHTEISTÄ - - -

5.1 TULOT

- EY:N OMAT VARAT(MAKSUT/TULLIT)

- KANSALLISELLA TASOLLA - - -

2001 2002 2003 2004

5.0.1 MENOARVIO - - - -

5.1.1 TULOARVIO - - - -

5.2 LASKUTAPA

6.0 MAHDOLLISUUS RAHOITUKSEEN TOTEUTETTAVANA OLEVAN TALOUSARVION KYSEISEEN LUKUUN OTETUISTA MÄÄRÄRAHOISTA

KYLLÄ/EI

6.1 MAHDOLLISUUS RAHOITUKSEEN TOTEUTETTAVANA OLEVAN TALOUSARVION LUKUJEN VÄLISILLÄ SIIRROILLA

KYLLÄ/EI

6.2 LISÄTALOUSARVION TARVE KYLLÄ/EI

6.3 MYÖHEMPIIN TALOUSARVIOIHIN OTETTAVAT MÄÄRÄRAHAT KYLLÄ/EI

HUOMAUTUKSIA:

Toimenpiteellä ei itsellään ole suoraa vaikutusta talousarvioon.